આણંદ જિલ્લામાં મે મહિનામાં ચાર દિવસને બાદ કરતાં મહતમ તાપમાન ૪૦ ડિગ્રી અને તેનાથી વધુ રહ્યું હતું. એમાંય મે મહિનાના છેલ્લા અઠવાડિયામાં સૂર્યદેવ વધુ ઉગ્ર બનતાં ૨૪થી ૨૯મી મે સુધી સતત મહતમ તાપમાનનો પારો ૪૩ ડિગ્રીની ઉપર રહ્યો હતો અને ૨૮મી મેના રોજ ૪૪.૨ ડિગ્રી ઉપર પહોંચી ગયો હતો. સાત દિવસ મહતમ તાપમાન ૪૩ ડિગ્રીની ઉપર રહેતાં ગરમીનો પ્રકોપ અસહ્ય બની રહ્યો હતો. જેની સીધી અસર લોકોના આરોગ્ય પર પડી હતી. ગરમીમાં બેભાન થઇ જવું, પેટમાં દુ:ખાવો, બીપીની સમસ્યા, ચક્કર આવવા, ડિહાઇડ્રેશન અને ઉલ્ટીના કેસ વધી ગયા હતા. જૂન મહિનામાં ગરમીના પ્રકોપથી રાહત મળવાની આશા પણ નિરાશામાં ફેરવાઇ ગઇ હતી. જૂન મહિનાના શરૂઆતના બે દિવસ તાપમાન નીચું રહ્યા બાદ વધીને ૪૦ ડિગ્રી ઉપર રહેતાં ગરમીનો પ્રકોપ યથાવત રહ્યો હતો. જેના કારણે લોકોની હાલત વધુ કફોડી બની જવા પામી હતી. ગરમીના કારણે લોકો બેભાન થઇ જવાના સૌથી વધુ કેસ થયા હતા, જેમાં ૧૦૮ની ટીમને બેભાન થઇ ગયાના ૧૦૫ કોલ મળ્યા હતા